Indulis Zariņš

Indulis Zariņš (dzimis  Rīgā, miris  Rīgā) bija latviešu gleznotājs. Gleznoja figurālas kompozīcijas, portretus, klusās dabas un ilustrēja grāmatas. No 1988. līdz 1997. gadam I. Zariņš bija Latvijas Mākslas akadēmijas (LMA) rektors.

Biogrāfija 
Dzimis 1929. gadā Rīgā amatnieku ģimenē.

Pēc Latvijas okupācijas 1941. gadā viņu kopā ar ģimeni izsūtīja uz Narimu Tomskas apgabalā, Krievijas PFSR. Tur strādājis leļļu teātrī. 1946. gadā pārcēlies uz Siktivkaru Komi APSR, strādājis Komi drāmas teātrī.

1947. gadā no izsūtījuma atgriezās Latvijā, mācījās Jaņa Rozentāla Rīgas mākslas vidusskolā, ko pabeidza 1952. gadā, studēja Latvijas Mākslas akadēmijas Glezniecības nodaļā, ko absolvēja 1958. gadā ar Eduarda Kalniņa vadībā izstrādātu diplomdarbu "No darba".

Kopš 1956. gada piedalījās izstādēs, sarīkoja 20 personālizstādes gan Latvijā, gan ārzemēs. 1960. gadā kļuva par Latvijas Mākslinieku savienības biedru.

Līdz 1962. gadam I. Zariņš strādāja par pedagogu Rīgas mākslas vidusskolā un Latvijas Mākslas akadēmijas Sagatavošanas kursos, vēlāk kļuva par pedagogu Latvijas Mākslas akadēmijas Glezniecības katedrā, vadīja Monumentālās glezniecības meistardarbnīcu. No 1988. līdz 1997. gadam Zariņš bija Latvijas Mākslas akadēmijas rektors.

I. Zariņa dēli dvīņi Kaspars un Kristaps Zariņi arī ir gleznotāji un LMA mācībspēki, Kristaps Zariņš sekojis tēva pēdās un ir augstskolas rektors.

I. Zariņš miris 1997. gadā Rīgā.

Apbalvojumi un pagodinājumi 
 Grekova prēmija (1968),
 Latvijas PSR Nopelniem bagātais mākslas darbinieks (1965),
 Latvijas PSR Tautas mākslinieks (1977),
 PSRS Tautas mākslinieks (1986).

Politiskā darbība 
Indulis Zariņš bija sabiedriski aktīvs Atmodas kustības laikā. 1987. gadā viņš aktīvi kritizēja masu akciju dalībniekus pie Brīvības pieminekļa, bet 1989. gadā viņš jau kā Latvijas Tautas frontes pārstāvis tika ievēlēts no PSRS Mākslas akadēmijas PSRS Tautas deputātu kongresā.

VDK kartotēka 
I. Zariņa kartīte atrasta publiskotajā VDK savervēto aģentu kartotēkas daļā. Tajā apgalvots, ka viņš kā aģents "Oņegins" savervēts Krievijā 1945. gada martā. Uz ASV pārbēgušais dubultaģents Imants Lešinskis apgalvoja, ka I. Zariņš esot bijis īpaši priekšniecības novērtēts ziņotājs. Paša I. Zariņa komentārus par to vairs nebija iespējams saņemt viņa nāves dēļ.

Atsauces

Ārējās saites 
 Biogrāfija

1929. gadā dzimušie
Rīgā dzimušie
1997. gadā mirušie
Latvijas gleznotāji
Latvijas PSR Nopelniem bagātie mākslas darbinieki
Latvijas Mākslas akadēmijas rektori
Latvijas PSR Tautas mākslinieki
Latvijas PSR VDK kartotēkā minētās personas
Rīgas Meža kapos apbedītie
Atmodas aktīvisti
Ļeņina prēmijas laureāti
PSRS Tautas mākslinieki
Padomju represijās cietušie